Talvi 2011 – 2012 Lehtisaaressa

Teksti ja kuvat
Lippe Santapukki

Säätilastot
Ilmatieteenlaitos
15.11.2011 Raamikkaat miehet kävivät jälleen saaressa
Eilen kävelin Pikselin kanssa Sumparenin sillalle ja kohtasin oudon näyn. Buster ajoi sillan ali mukanaan kaksi sähkömiestä ja yksi sähköpylväs oli sidottu Busterin kyytiin. Busterin oli vaikea kääntyä, kun pylväs sojotti keulassa. No, jyrkän kurvin jälkeen miehet rantautuivat Svanten rantaan. Taas ihmettelin, kun painavaa pylvästä kannettiin kuin heinäseivästä. Minä olisin oitis lyyhistynyt sen alle. Pitkä-Jussi kertoi, että joku pylväs on katkennut ja he tuovat uuden tilalle. Sillä lailla!

29.11.2011 Syksy jatkuu yhä, hieno tyyni aamu
Aurinko nousi ja kultasi koko saaren hetkeksi. Oli aivan ihmeellinen valo. Ihanan lämmintä jatkuu aina vain. Pihalla kukkii ruusut ja kehäkukatkin, tosin ne peurat söivät eilen kaikki kehäkukat. Nyt olikin hyvä keli, kohta taas lienee uusi myräkkä tulossa eikä merelle ole mitään asiaa. Nautin tästä lämmöstä ja yhtään en valita, kunhan myrskyt ovat vain lännen puolelta. Tässä on mukavan suojaisaa silloin. Vuosi sitten olin jo kelirikon vankina, itätuuli puhkui myrskyn voimalla ja lunta pyrytti vaakasuoraan. Meri oli jäässä ja veneet ylhäällä. Kaikki oli hautautunut lumeen ja kireä pakkanen jatkui lähes maaliskuulle asti.

29.11.2011 Oa töissä Lehtisaaressa
Viime viikon maanantaina (21.11) Oa katkaisi saaresta vedet ja ajeli mönkijällä pitkin polkuja. Homma oli hoidettu päivässä. Aki puolestaan nosti Sumparenin laiturin tolpat samoihin aikoihin viime viikolla. Yhtään puuta ei vielä ole kaatunut linjoille. Joka myräkän jälkeen olen kävellyt saaren polut ja etsinyt mahdolliset kaatuneet puut, mutta tuloksetta. Tänään Oa ja hänen poikansa Santtu kävivät nostamassa Marinetek-laiturit Merjalta ja naapuriltani Paulilta. 
Helsinki Kaisaniemi marraskuun 2011 säätilasto

Keskilämpötila + 5,3 °C (- 0,5 °C 2010)
Sademäärä 27 mm (89 mm 2010)

Lumen syvyys 15.11.2011 0 cm (0 cm 2010)
Marraskuussa myrskypäiviä oli 3 pv (4 pv 2010)

Lehtisaarten merialue oli täysin jäätön ja maa lumeton.
10.12.2011 Myrsky!
Pari vuorokautta on myrskynnyt ja vielä se pahin mahdollinen suuntakin, eli etelä/kaakosta. Hurjat aallot ja mainingit pauhaavat rannoilla, vesi näyttää käyneen jopa 75 plussalla. 

Sähköt ovat olleet poikki jo viisi kertaa ja perjantaina yli 7 tuntia illalla.

Ghitan kanssa luulimme siinä synkän pimeyden keskellä, että nyt on vika täällä saaressa, mutta keskiyöllä valot räpsähtivät päälle ja pakastin alkoi kehrätä tyytyväisenä. Täällä on puita linjoilla, mutta kukapa niitä nyt tässä kelissä lähtisi sahailemaan. Varmaan Fortumin miehet tulevat heti alkuviikosta.
13.12.2011 Myrskyisät säät jatkuvat yhä
Sunnuntaina lähdin Sävasundin kautta yöksi Lauttasaareen. Eilen ravasin kaupoissa ja vein kaikki kassit Avan Busteriin, joka on yhä Lauttasaaren laiturissa. Ava ei päässyt viikonloppuna kovien myrskyjen takia tänne saareen. Minäkään en uskaltanut ajaa Lauttasaareen, kun pelkäsin sitten jumittuvani vuorostani sinne, ja sitten siellä on kaksi meidän Busteria jumissa myrskyjen vankina. Nyt Avan Buster pitäisi saada tänne talviteloille viikonloppuna. Katsoin netin sääennustetta, ja aika tuulista on aina vain luvassa. Ava lähtee heti joulun jälkeen pariksi viikoksi pois täältä kaamoksesta etelän aurinkoon. Jätin painavat jouluostokseni Avan veneelle ja tulin bussilla takaisin Sävasundiin. Aika kamala keli oli jo kolmen hujakoilla, vettä satoi kaatamalla ja oli kova W/SW tuuli ajaessani lahdelle. Ja lisäksi oli jo tosi pimeää.

Taidan kiskoa Fasterin lähipäivinä ylös, nyt kun vesi on reilusti plussalla. Se on niin painava nostettava, että jos suinkin saan sen "uitettua" maihin, on aina helpompaa. Busterin vedän vasta kun jäät tulevat ja sitten se Avan Buster pitää kiskoa talviteloille ennen Joulua. Puuhaa riittää!

Puita on kaatunut tässä lähellä ja niitä aion pätkiä, kunhan sateet taukoavat. Yhä iso koivu roikkuu Anittan ja meidän sähkö- ja puhelinlinjoilla. Anitta siitä jo soitti ja Fortum lupasi hoitaa puun pois. Pelkään että raskas puu katkoo kaikki yhteydet. No, kaipa ne miehet tulevat heti kun säät edes vähän tasaantuvat.
19.12.2011 Vilkas viikonvaihde Lehtisaaressa 

Lehtisaaressa kaatosateet ja kovat myrskytuulet alkavat olla jatkuvia säätiloja saaristossa. Lisäksi merivesi on reilusti plussalla. Pimeässä yössä kuuntelen maininkien pauhua rantaan ja olen jo harjaantunut kuulemaan, josko vesi on korkealla. Niin pitkään kun vesi on melko normaalissa korkeudessa, se lyö rantakivikkoon kovalla rytinällä. 

Korkealla vedellä maininki on lähes äänetön ja tiedän, että nyt vesi taas huuhtelee rantaruusuni ja pyyhkii kaiken irtomullan pois puskiltani. Näin menee jälleen kova puurtaminen hukkaan ja saan uudestaan kantaa levää ja kompostia ruusujen katteeksi.

Ava sai ajettua oman Busterinsa talviteloille saareen viikonvaihteen alussa. Lehtisaaressa oli mökkiläisiä nauttimassa lämpöisen syksyn jatkosta. Jari-Pekka oli lauantain risusavotassa, Matti pari päivää ja Anitta sai Karin kanssa purettua oman laiturin ja vetäytyi mantereen puolelle.

Perjantaina Esko lähti kovassa kelissä pienellä soutupaatilla Furuholmeniin. Olin juuri uittanut onnistuneesti Fasterin ylös korkean veden aikaan, lähes 70 senttiä plussalla. Kiinnitin venettä, kun Ghita tuli huolestuneena laivalaiturille. Kiikaroimme Eskon kulkua, ja totesin, että kyllä Esko pääsi jo ohi Bodön luotojen suojaan. Pian Esko soittikin, että on Furuholmenissa. 
Lauantaina oli jälleen kova kaakkoistuuli, puuskissa 16-19m. Eskon oli lähes toivotonta yrittää pienellä soutuveneellä kaikkien ruokavarastojen kanssa saareen. Lupauduin kippariksi Busterillani. Harmi, että ehdin jo vetää sen Fasterinkin. Furuholmissa lastasimme Busterin ja vene oli lähes ääriään myöten lastissa, vain vaivoin mahduin ruorin ohjaimiin ja Esko keskipenkille istumaan. Aallokko oli melkoinen ja Buster heitti lähes kaikki pärskeet päällemme. Räntää, vettä ynnä muuta siltä väliltä tippui taivaalta. Pääsimme onnellisesti saaren rantaan ja Ghita tuli raahaamaan kantamuksia. No ainakin joulukinkku saatiin Eskon riemuksi saareen ja kaikkia muita herkkua, samoin juomia joka makuun. Eskon soutuvene on yhä Furuholmenissa. Eilenkin oli niin kova kaakkoistuuli, ettei sitä kannattanut hinata tänne saaren puolelle, odotellaan sopivaa keliä.
20.12.2011 Venevarkaita Sävasundissa! 
[image: image6.png]


Päivällä lähdimme hakemaan Eskon soutuvenettä Furuholmin satamasta. Tuuli oli vihdoin laantunut ja päätimme hakea veneen kotirantaan. Ajoin Busterilla satamaan ja Eskon vene oli poissa! Ei voi olla totta! Katsoimme lähirannat. Esko vaipui syvään epätoivoon, harmitteli veneensä ja koneensa kohtaloa. 

Soitin pari puhelua, jotta olisin saanut tietoa, oliko kukaan venettä kenties nähnyt. Ensin soitin naapurilleni Gunnarille joka asuu Sävasundintiellä ja jolla oli oma vene Furuholmenissa. Gunnar kertoi, että eilen Eskon soutuvene oli ollut satamassa. Seuraavaksi soitin Akille, joka kertoi kuulleensa, että aamulla oli joku vene kaatunut Skatan tai Nokkalan läheisyydessä. No, sitten muistin aamuisen jutun, kun olin vielä pimeässä tyhjentämässä Busteriani rannassa. Helikopteri oli pörrännyt Träskholmenin lähellä ja suuret valonheittimet valaisivat merialuetta. Luulin sitä vain mahdolliseksi harjoitukseksi, sillä ei kukaan liiku pimeällä merellä siihen aikaan. Aki vihjaisi, että kyselkää nyt mahdollista yhteyttä Eskon varastettuun veneeseen. Pari puhelua poliisille ja merivartiostolle selvensi tilanteen. Se oli Eskon soutuvene! Vene oli kaatunut ja kaksi miestä oli joutunut veden varaan. Toinen saatiin pelastettua Nuottaniemen edustalta lähisaaresta kylmettyneenä sairaalaan, mutta toinen on ilmeisesti hukkunut.

Suomenojan läheisyydessä tapasimme Merivartioston ja he kertoivat, että Eskon vene on hinattu Suomenojan satamaan ja voimme hakea sen sieltä. Ajoin Busterin Suomenojalle, pian se löytyikin ja poliisiautot sen vierestä. Esko sai veneensä annettuaan kaikki tiedot poliisille. Sieltä hinasimme Eskon veneen koska kone ei käynyt, vene oli mennyt ympäri ja moottori kastunut. Merivartiosto oli yhä etsimässä toista venettä ja poliisit odottivat rannassa. Nyt Eskon vene on taas onnellisesti kotirannassa Lehtisaaressa.

24.12.2011 Saariston joulu
Ison Lehtisaaren Ghita ja Esko saivat monien seikkailujen jälkeen viettää rauhallisen joulun saaristossa. Jouluruuat ja muut tykötarpeet notkuivat pöydillä ja jouluaaton vesisadekin taukosi illaksi. Kävin Pikselin kanssa tervehtimässä "Tahitin tupalaisia" ja koirani riemuitsi, kun Eskon Jerrykin oli kotosalla. Pikselin raahaaminen jouluvisiitille oli jo lähes hankalaa, sillä se ei innostunut kastelemaan käpäliään eikä turkkiaan mihinkään kaatosateeseen. Sain kantaa koiran sillalle, josta se vainusi jonkun ketun jäljet ja lähti kipittämään kuono maassa eteenpäin. Sitten piti raahata koira ketun jäljiltä taas Ghitalle ja Eskolle. Aattoiltana tuuli yllättäen tyyntyi ja pitkästä aikaan oli hiljaista, eikä meri pauhannut.

26.12.2011 Tapanin päivän myrsky

Ensimmäinen joulupäivä oli aamupäivään asti vielä tyyni ja hain postin Busterillani Sävasundista. Pian iltapäivällä tuuli nousi ja yltyi yltymistään kohti iltaa. Yöllä tuuli otti lisää vauhtia ja myrsky oli valmis. Tapaninpäivänä riehui länsi/luodemyrsky ja merivesi nousivat lähes metrin. Heti aamupäivällä katkesivat sähköt. Mantereen puolella olevat tuttuni viestittivät, että koko Suvisaaristo Svinösundin sillan jälkeen on pimeänä. Tavallaan olin huojentunut, sillä ajattelin, että vika on mantereen puolella, eikä täällä saaressa. Kävelin myrskyn riepoteltavana pitkin rantoja, sillä maisemat olivat niin oudon kiehtovat tuulen raivotessa. Toisaalta aallot eivät olleet samanlaisia, kuin vaikka kaakkoistuulella. Etelänpuoleiset tuulet nostavat huikean mainingin, kun pääsevät puhaltamaan aavalta mereltä. Me sanomme aina länsi/luodetuulia maatuuliksi, ja silloin aallot ovat lyhyitä ja teräviä, mutta eivät niin korkeita. Puita rapsahteli poikki ja laiturit saivat kokea kovia tuulen puoleisilla rannoilla. Aloin iltaa kohden huolestua sähköistä ja vahva epäilys siitä, että täällä saaressakin on jo sähköt poikki vahvistui kävellessäni linjoja. Isoja kuusia oli kaatunut suurjännitelinjoille ja yksi muuntajakin oli saanut kuusen päälleen.

31.12.2011 Pitkä sähkökatko

Epäilykseni saaren sähkökatkosta osui oikeaan, kun mantereen asukit parin päivän kuluttua ilmoittivat saaneensa sähköt takaisin. Täällä sähköt olivat yhä poikki. Fortumin vikapäivystys oli jumissa, enkä päässyt läpi kuin vasta uuden vuoden aattona. Pitkä sähkökatko sulatti pakastimet ja jääkaappi liritti vedet lattialle. Kerrankin harmitti, että ulkona ei ollut hankea, eikä pakkasta, johon olisin voinut nakata kaikki pakasteeni yms. Kuten ystäväni Ison Lehtisaareen puolella, minäkin aloin paistaa urakalla lihoja ja vastaavia. Onneksi oli kaasukeitin kesäkeittiössä. Ghita ja Esko paistoivat muurikalla ja savustivat minkä ehtivät omia ruokavarantojaan. Illat olivat pitkiä ja pitkäveteisiä ilman valoa. Kynttilän valo ei paljoa lohduttanut, eikä sen loisteessa oikein nähnyt puuhailla mitään. Luin otsalampun valossa kirjoja ja kuuntelin patteriradiota. Aika nopeasti kuitenkin otsalamppunikin alkoi hiipua. Kattia kanssa sen lupauksen kanssa, kuinka kauan sen pitikään kestää ja valaista! Eipä pitänyt paikkaansa. Lampun sammuttua olin pelkän kynttilän loimussa taas kerran. Tein oman sovellutuksen" Baskervillen koirasta" sen jälkeen kun kompastuin mustaan mäyräkoiraani lattialla. Puin Pikselille neonvärisen huomioliivin ja niin se loisti iltani ratoksi. Sitten kun kynttilän sammutti, oli kyllä ihan yhtä pimeää kuin katakombeissa.

Helsinki Kaisaniemi joulukuun 2011 säätilasto



Jäätilanne

Lumitilanne 

Keskilämpötila + 3,4 °C (- 7,5 °C 2010, - 3,6 °C 2009) 

Sademäärä 121 mm (87 mm 2010, 51 mm 2009)

Lumen syvyys 15.12.2011 0 cm (42 cm 2010, 2 cm 2009)
Joulukuussa myrskypäiviä 11 pv (5 pv 2010, 3 pv 2009).

26.12 Espoossa Tapani-myrskyn tuulet puhalsivat jopa 31,5 m/s.

27.12 Helsingissä rikottiin lämpöennätys + 9,9 °C.
Lehtisaarten merialue oli täysin jäätön ja maa lumeton.

1.1.2012 Fladanin vedenpaisumus

Näytti kummalliselta kun tutut rantaviivat katosivat. Kaikkea roinaa kellui meren mukana ja aamulla rannat olivat täynnä kaislaa, merilevää ja laiturinjäänteitä. Tänään vuoden ensimmäisenä päivänä Fortumin eilinen lohdullinen lupaus, että yritämme kiirehtiä asiaa, toteutui. Päivällä kaksi todellista arjen sankaria raahautui lähes viimeisillä voimillaan tänne saareen. Pitkä-Jussi kavereineen saapui, miehet olivat painaneet pitkää päivää jo viikon ja nyt oltiin loppusuoralla. Miehet raivasivat pahimmat ryteiköt ja sahasivat kaikki puut muuntajien läheisyydestä. Pienet linjoilla roikkuneet puut miehet sanoivat sahaavansa seuraavana päivänä. Ilta oli jo pimeä, kun näin Pitkä-Jussin Busterin lipuvan editsemme kohti Furuholmenin satamaa. Ja pian mantereen puolelta kytkettiin SÄHKÖ päälle! Oi miten ihanaa, riemullani ei ollut rajoja! Pompin kuin lottovoiton jälkeen pitkin pirttiä.

8.1.2012 Merisavua ja pakkasta

Viime lauantaina oli vielä mukava ajaa Busterilla. Hain Jyrkin Furuholmenista, Jyrki halusi mökilleen päiväretkelle.

Illalla viedessäni Jyrkin takaisin alkoi Furuholmeniin lahti olla jo riitteessä. Sunnuntaina Busterini oli juuttunut lujaan jäähän saunan edustalla. Yritin aluksi hakata paksulla lankulla tieni ulos sulaan veteen, mutta jää oli jo lujaa teräsjäätä, joten luovutin hetken hakattuani. Hain taljan ja kiskoin Busterin ylös jäistä.

[image: image15.jpg]


Nyt nautin joka päivä siitä, että on sentään sähköt! Melkein viikko ilman sähkön ylellisyyttä opetti olemaan kiitollinen siitäkin, joskus niin päivänselvästä jutusta. Takana olivat pitkät pimeät illat. Olin jo vähällä vaipua suorastaan talvihorrokseen siinä pimeän ytimessä! Nukuin aikaa tappaakseni ja kun sähköt viimein palasivat, olin niin ylivirkeässä tilassa, että valvoin melkein koko yön. 
Lunta on aika paljon, siinä näkyy kauriiden, pupujen ja kettujen jälkiä aamuisin. Aina välillä näen kauriiden pomppivan jossain pusikossa ja eilen huomasin niiden käyttävän saarten välistä siltaa Fladanin ylitykseen. Kauriit olivat kulkeneet sillan yli Ison Lehtisaaren puolelle. Mietinkin usein, nähdessäni ne milloin missäkin, että miten ne pääsevät saarelta toiselle? Olin lähes varma, että ne uivat yli, mutta kaipa se vesi on niistäkin jo turhan kylmää. Aamun kirkas auringonpaiste loppui lyhyeen. Ulkomeri oli täysin sulana ja pian merisavu huurrutti maiseman ankean harmaaksi. Koko päivän laivat huudattivat sumutorviaan.

11.1.2012 Vene taas veteen

Aamulla sähkömiehet kävivät täällä ja kyselivät vielä mahdollisia sähkövikoja. Neuvoin miehet Arin ja Jannen rajalle, siellä ainakin iso puu roikkui linjalla ja pylväs oli jo kallellaan. Samoin linja Grötholmeniin Uffelle, siinä oli joku kuusi kaatuneena. Tavallaan hyvä sattuma, että molemmat viat olivat lähellä toisiaan. Eilen Pitkä-Jussi kävi Pienen Lehtisaaren puolella, siinä Kennethin ja Tuijan linjoilla. Siinä oli jättikuusi katkaissut sähköt ja johdot olivat irti seinästä. Juuri ennen pimeää miehet ajoivat vielä Sumpareniin, K-H:n talon taakse kaatuneen kuusen kimppuun. Nyt lienevät kaikki sähköviat jo korjattu?

Tänään merivesi nousi taas korkealle ja minua harmitti, kun vedin sunnuntaina jäihin juuttuneen Busterini saunan luokse.  Buster oli siinä niin jumissa, että päätin yrittää saada sen ujutettua väljemmille vesille. Jää laiturin luona kesti jo kävelyn. Merivesi oli kuitenkin noussut jäänreunan ja kaislikon väliin, joten puin pelastuspuvun päälleni ja lähdin vyötäröä myöten kahlaamalla kiskomaan venettä pois talviteloilta. Homma oli raskasta, koska jalkojen voimaa ei voinut käyttää. Piti vain kiskoa ja välillä työntää Busteria vähitellen ulos rannasta. Olo oli kuin vesipuhvelilla, lääh! Sain uitettua veneeni vesille ja laitoin sen Kimmon ponttoniin. Ehkä käyn päiväretkellä vielä Sävasundin kautta ja täytän sulaneen pakastimeni.

13.1.2012 Talvisia elämysmatkalaisia Lehtisaaressa

Busterini kelluu vapaana saunan lahdella. Tänään olin aikeissa ajaa mantereelle veneelläni. Ava kuitenkin soitti, että saareen on tulossa porukkaa katsomaan sitä Zilliacuksen suunnittelemaa jugendvillaa ja palstaa. Välittäjä ja ostajakandit tulevat Jaskan ENSIllä Lauttasaaresta, Pajalahden rannasta. No, päätin säästää bensakuluja ja viestitin Avalle ostoslistani. Tunnin kuluessa ENSI rantautui Säynevirran laituriin ja opastimme Avan kanssa porukan palstalle. Tuuli osui pahasti Nokian omaan rantaan, eikä siellä ollut laitureissa enää tolppiakaan. Talvinen saaristo sai vuolaita kehuja ostajien palatessa ENSIille ja matka lumisateisella merellä kohti Lauttasaarta lienee aika eksoottista stadilaisille? ENSI sai mukaansa laivakoiran, Pikseli lähti vaihteeksi mantereen puolelle Avan ja Jaskan seuraksi. Tuore pulla ja sämpylä, hedelmät ja muut herkut tuoksuvat pöydällä. Nyt keitän pullakahvit!
16.1.2012 Gåsgrundin kausi avattu?

Viikonloppu oli leudompi, kuin säätiedot lupailivat. Tosin perjantain pohjoistuuli yltyi iltaa kohti ja lauantaina tuuli oli hyytävän koleaa ja navakkaa. Onneksi älysin perjantai-iltana viedä Busterini pois Kimmon laiturista ja uitin sen maihin korkealla vedellä. Aamulla Kimmon laituri oli aivan jään peitossa, samoin laivalaituri. Kävelin saaren rantoja ja huomasin Gåsgrundissa ensimmäiset retkeilijät! Hieno purjealus oli länsilaiturissa. Tänään on kylmin päivä tähän mennessä, ja taidan taas luopua veneilystä. Meri höyryää ja rannat alkavat vetäytyä jäähän. On loistava päivä tehdä halkoja. Koivupöllit ovat jäisiä ja rapeita ja olen heilunut kirveen kanssa koko aamun. 
Tässä vieressä kuva Lehtisaaren talviasukeista, tapaamme usein toisiamme saaren poluilla ja rannoilla.
Siitä viime perjantain jugendvillan keikasta en paljoa tiedä, mutta Ava oli jutellut jonkun naisen kanssa ENSI:llä. Reipas nainen oli edustamassa SOS lapsikylää ja oli kovin innostunut paikasta. Hän vain sanoi, että hän ei ostosta voi päättää, mutta suosittelee paikkaa. Rahat tulevat taas muilta päättäjiltä - jos tulevat. Sitten kaikki miehet olivat yhtä innokkaita ja olisivat heti halunneet jäädä saunomaan. Miehet olivat ilmeisesti vain yksittäisiä ostajia, ei firmojen edustajia.

23.1.2012 Jääveistoksia
[image: image21.png]16.1.2012

8
H
g
&
H
2



Täällä on tasaisen harmaata päivästä päivään. Tähän loppui myös ilo lumettomasta talvesta, sillä lunta on pyryttänyt jo toista viikkoa. Pian hanki alkaa hipoa viime talven kinoksia. Erona vain se, että meri ei ole jäässä. Pari kireää pakkaspäivää antoi taas muistutuksen siitä, miten nopeasti kaikki sitten jäätyy, kunhan vain tuuli ja pakkanen tekevät yhteistyötä. Täällä oli viime viikolla upeita rantaveistoksia kivien ja laiturien katteena. Hieno vaihtuva taidenäyttely, en tosiaan tarvitse taiteeseen mitään Guggenheim museota. Veneen kanssa saa olla varovainen, ettei sekin päädy vaihtuvaan jääveistosten sarjaan.  Huonolla tuurilla Busteri kerää sellaisen jääkuoren, että se voi vaikka upota. Busterini on yhä vähän niin kuin hollilla, aika lähellä rantaa, mutta harkitsen nyt vielä viitsisinkö sitä enää tuuppia vesille.

[image: image22.png]16.1. 8:00





26.1.2012 Merikotka
Täällä on paljon merikotkia. Varsinkin yksi yksinäinen tuntuu seuraavan jopa meikäläisen kulkua saaressa. Kotka alkaa kierrellä ylläni kuin Tuhannen ja Yhden Yön tarinoissa, lieneekö sukua niille Aarnikotkille? Olen huolissani niistä kolmesta kauriista, etenkin se kevään pikku Bambi voi olla vaarassa. 

Toivottavasti kotka älyää lentää Porkkalaan, jossa kotkia ruokitaan jollain possun raadoilla.

28.1.2012 Alkaa jäätää
Tammikuun viimeinen viikonvaihde oli kireää pakkasta. Tuuli huurrutti kaiken merisavun avustuksella tasaisen harmaaksi. Päivät olivat utuisia ja pimeän oloisia, pelkkää sumua aamusta iltapäivään. Toisaalta luonto näytti jo melkein kauniilta valkoisen harson peitossa. Jokainen itätuulen aalto näytti taas jämähtävän paksuksi kerrokseksi rantakivien päälle. Tänään meri näyttää olevan täynnä jääsohjoa, joka on pakkautunut Helsingin rannoilta Lehtisaarten ja mantereen väliin. Jääsohjo voi näillä pakkasilla jäätyä melko nopeasti kantavaksi jääksi, jos vain tuulet pysyvät heikkoina ja kireät yöpakkaset jatkuvat. Ulkomeri saaren itäpuolen jatkaa höyryämistään. Joku laiva kuului puskevan sumussa kohti Kytön väylää, mitään ei kyllä nähnyt, vain koneen tasainen jumina kantautui rannalle.

31.1.2012 Lunta, jäätä ja sun muuta

Meri alkaa todella hyytyä jäähän. Mutta toisaalta tuntuu, että jäätä oli eilen enemmän kuin tänä aamuna. Outo juttu, että saaren länsipuolelta on jääsohjo painunut ulos merelle, varmaan koillistuulen viemänä? Lehtisaaren länsiranta on yhä auki, joten siihen voi vielä tulla joka retkiluistelijan unelma jää ulos ulapoille. Aika kamalaa röpelöä on sitten pakkautunut Stora Bodön ja Lehtisaaren pohjoiskärjen väliin. Tosin siinäkin vielä oli jokunen höyryävä laikku, jossa lintupoloiset vielä yrittivät uida. Meidän edessä itäpuolella on enemmissä määrin samaa kamalaa jääsohjoa, jossa kaikenkokoisia klönttejä jotain, varmaan lumenkaatopaikalta ajelehtinutta mössöä. Jäämössöä on ainakin Kuiva Lehtisaaren edustalle. Sumparenin takaa meri on auki, samoin Ison Lehtisaaren eteläpuoli ja siitä Gåsgrundetiin päin merelle. Fladan jäätyi vasta eilen. Eilen pääsin siitä kuivin jaloin oikaisemaan, kun vielä sunnuntaina plutasin. Nyt huopavuorisaappaita saa taas kuivatella takan kupeella.

Lumensyvyys onkin sitten vaikea juttu. Lumi ei juuri koskaan leijaille tänne kuten leffoissa idyllisen isoina hiutaleina. Yleensä lumi tuiskuaa voimakkaan itätuulen mukana vaakasuorassa ja kinostuu itärannoille. Eli itäpuolella on paikoin hurjat kinokset, kun taas länsipuolella on ehkä noin 30 senttiä keskisyvyys.

Harmi kyllä, lisää lunta on sääennusteen mukaan luvassa loppuviikolla. Ja yllätys, yllätys, taas itätuulen tuomana ja kuulema sakeaa pyryä. Sitä tässä nyt viimeksi olisin kaivannut! Lumi on pelkkää myrkkyä meikäläiselle ja uudelle jäälle.

Lumi painaa taas jään sohjoksi eikä enää pysty näkemään missä on mahdollisia tuuliavantoja tai muita vaaranpaikkoja.

Helsinki Kaisaniemi tammikuun 2012 säätilasto



Jäätilanne

Lumitilanne

Keskilämpötila – 3,4 °C (- 4,4 °C 2011, - 10,4 °C 2010)

Sademäärä 90 mm (70 mm 2011, 30 mm 2010)

Lumen syvyys 15.1.2012 6 cm (49 cm 2011, 30 cm 2010)
Tammikuussa myrskypäiviä 3 pv (2 pv 2011, 1 pv 2010) 
2.1 Illalla satoi 4 cm ensilumi Helsingin Kaisaniemessä.

6.1 alkoi vasta terminen talvi (17.11.2010, 11.12.2009)

8.1 pakkasten myötä tulivat ensijäät Lehtisaarten sisälahtiin. 
Kuun lopussa kovien pakkasten tultua Lehtisaarten pohjoispuolen merialueelle alkoi pakkautua jäätä, Lehtisaarten eteläpuoli ja Sumparen olivat vielä lähes jäättömiä. Fladankin jäätyi vasta 30.1.2012. Lumen syvyys Lehtisaaressa vaihteli, itäpuolella oli paljon kinostunutta lunta, länsipuolella lunta oli noin 30 cm.

2.2.2012 Ison Lehtisaaren länsipuoli
Meri oli eilen vielä sulana Lehtisaaren länsipuolen ja siitä pitkälle Alskärin ja Rövarenin suuntaan. Myös Lehtisaaren pohjoiskärki oli auki, siitä näkyi edellisen päivän avoimet kohdat Kopplojen rannoilta lähelle Stora Bodötä. Tosin ko. avoimet alueet olivat jo pienessä riitteessä, mutta yhä paikoin auki. Eli siitä länsireimarilta on lähes sulaa sille vihreälle viitalle ja kohti Stora Bödön luotoja. Tosi paha paikka nyt kun lunta lykkää päälle. Jos ei tiedä, ei osaa varoa. Sumparenin itäpuolella oli ajelehtivaa jääsohjoa. Sohjoa oli tosi paljon. Mahtaako sohjo nyt pakkautua suliin idänpuoleisiin rantoihin Långgrundetin, Rövarenin ja Herrön itärannoille. 
7.2.2012 Jäätä
Perjantaiaamuna päätin jättää hyisen saaren hetkeksi Lähdin heti aamulla saunan rannasta kohti Stora Bodön itärantaa. Olin viikolla kiikaroinut, että siitä on paras reitti, eikä sulia kohtia pitäisi enää olla. En uskaltautunut vielä suoraan Sävasundiin, koska jäät olivat torstaina illalla yhä irti rannoilta Ison Lehtisaaren pohjoiskärjestä lähelle Grötholmenin länsireimaria ja ulkomeri täysin sulana. Jäällä oli raskas kävellä ja kylmä idänpuoleinen viima tuntui kasvoissa. Muuten oli kyllä lämmin, pelastuspuvun kanssa ei palele. Olin tunkenut jo liikaa vaatteita puvun alle. Ainakin ne toppahousut olisi kannattanut jättää pois!

Liiat vaatteet estivät tehokkaan kävelyn ja olin kuin "kuukävelyllä", jalat pönkkinä horjahtelin kohti lumisateen saostamaa saaristoa. Pelkäsin näkyvyyden loppuvan, jos pyry yltyisi liian sakeaksi. Katsoin huolestuneena taakseni merelle ja sysimustat lumipilvet lähestyivät. Kiirehdin vaappumistani kohti Stora Bodötä. Tunsin suorastaan pelastuneeni päästessäni saaren merimerkille. Siitä kävelin Bodön salmeen ja jään yli Sävasundiin. Olin aivan hikinen ja uupunut. Lumisade vain sakeni ja jopa Sävasundin bussilla oli vaikeuksia ajaa Länsiväylää näkyvyyden ollessa lähes olematon, vain valkeaa lunta. Jäin pois Westendissä, jossa ajattelin hyppääväni taksiin.  Bussit eivät kulje Lauttasaaren kautta enää. Taksia ei tullut ja lopulta jatkoin matkaa jollain toisella Espoon bussilla Ruoholahteen. Sieltäkään en saanut taksia ja oli pakko laahustaa siinä hikisenä ja väsyneenä pelastuspuvussa Lautasaareen asti kävellen. Kyllä kypsytti!

Viereinen kuva on viime viikon torstai-iltana otettu, Mariannen rannasta Gåsgrundiin päin. Meri oli yhä täysin sulana, ja avoin meri jatkui pitkälle Porkkalan suuntaan. 
Tänään palasin saareen takaisin. Jäällä on raskas tarpoa, lunta on melkoisesti. Rannoille on noussut vettä, pulkka kyntää paksussa hangessa eikä oikein luistanut. Ja sokerina pohjalla oli saunan edustalla hirveästi vettä jäällä ja kun siitä vesisohjosta taistelin irti ylös saaren rantaan, oli saunan rannan niityllä entistä kaameampi hanki. Pulkka kaatui kokoajan ja lopulta upposi hankeen. Vedin reppuni köyden kanssa perässäni mökille.  Nyt en kyllä pitkään aikaan aio lähteä mantereelle piipahtamaan.

14.2.2012 Hessu ja puhelinmies saaressa
Aamulla huomasin tuoreita kauriin jälkiä mökin lähellä ja lähdin katsomaan varovasti näkyisikö niitä jossain. Seurasin jälkiä, kun kuulin moottorin ääntä jäältä. Näin kelkan valot utuisella jäällä ja pian moottorikelkka rekineen oli saunan edessä. Hämmästyin, kun huomasin ajajan olevan Hessu, se kalastaja. Pulkan kätköistä kömpi puhelinmies. Juttelimme hetken kuulumisia ja sitten lähdin näyttämään, missä kaatunut koivu makaa linjan päällä. Miehet sahasivat puun ja pari lähellä olevaa, pian mahdollisesti linjalle kaatumaisillaan olevaa siinä ohessa. Hessu oli kuunnellut säänennusteen ja päätti palata pikimmiten Furuholmiin, ennen kuin lumipyry peittää jäällä kaiken näkyvyyden. Miesten piti ehtiä vielä Porkkalaan toiselle keikalle, mutta Hessu kertoi raahaavansa kelkan auton kyydissä Porkkalaan.

Kaadettava koivu oli siinä navetan ja vanhan savusaunan lähellä, Fladanin liepeillä. 
Kauhistelin tämän päivän kelkkamiehiä! Minä en kelkalla vielä uskaltaisi ajaa, sillä jää on kovin eriaikaan jäätynyt. Jään paksuus voi vaihdella tosi paljon eri paikoissa ja tämä pahuksen riesa, lumi lämmittää kokoajan jäätä. Rantoja pitkin voi ajella mutta puolivälissä Lehtisaaren ja Stora Bodön selkää on jo huonoja kohtia, ainakin kelkan painoiselle.

Esko oli kävellyt viikonloppuna Furuholmeniin ja kävi kaupoissa, Ghita tuli sunnuntaina kävellen vastaan ja auttamaan pulkan kanssa. Pekka oli lauantaina käynyt Viljamin kanssa. Jyrki hiihti saareen Furuholmenista, ilmeisesti myös Janne kävi saaressa. Molemmat kysyivät ensin keliä ja kerroin että kyllä jää jo kävelyn kestää. Pekka oli saanut ilmatyynyvempaimeen jotain eloa ja yrittää rantautua sillä viikonloppuna. Varmaan ensi lauantaina sään salliessa täällä on aika paljon liikettä, onhan hiihtolomat alkamassa. Uskoisin, että Furuholmenista voi liikkua samoja reittejä kuin veneelläkin ajaisi. Ja varmaan alkaa viikonvaihteessa olla aika paljon muitakin kulkijoita ja heidän jälkiään. Ava on tulossa lauantaina ja lupasin mennä pulkan kanssa vastaan Sävasundiin, saan sitten postin siinä samalla.

21.2.2012 Vettä rannoilla
Eilen vesi oli 30 senttiä plussalla ja vettä nousi rannoille. 
Fladanin oja oli jo melottavassa kunnossa ja saunan koko lahti oli vetistä höttöä. Samoin Sumparenin sillan alus ja siitä Pekalle ja Ghitalle päin. 

22.2.2012 Jäät lähdössä?
Tänään avovesi alkaa olla jo majakan luona. Onkohan aamulla lisää jäätä lähtenyt? Ainakin tuulee jo navakasti lounaissuunnalta, eikä jäät koskaan ehtinyt kovin paksuksi. Koko viikon on ollut nollakeli tai plussalla.

26.2.2012 Hemmetin kinokset!

Täällä on kauheat lumivallit. Kuva on Petrin aitapolulta.

Ava on uponnut kinokseen ja Pikseli kapuaa hankea pitkin.

Olemme tehneet lumikengillä polun mökiltä Sumparenin sillalle mutta yksikin askel ohi polun saa juuttumaan hankien vangiksi. Hiihtolomaviikko oli saaristossa jatkuvaa, sakeaa lumipyryä. Lähes joka päivä taivaalta tuli täydennystä jo muutenkin kaoottiseen lumitilanteeseen. Alkuviikolla lumi tuli sakeana tuiskuna, puolivälissä viikkoa hiutaleet putosivat isoina klöntteinä vanhan hangen päälle ja loppuviikolla satoikin jo lähes vettä. Jäällä oli kinos, joka ei kantanut yhtään kävelijää. Lumi oli kevyttä puuterilunta. Ava ja Pikseli tulivat lauantaina aamuna Sävasundiin ja menin jälleen kerran heitä vastaan. 
Viime vuonna oli järkyttävän kylmä viima ja kireä pakkanen, mutta nyt melko lauhaa. Vein Avalle lumikengät ja arvasin, että Pikseli ei voi kävellä upottavassa hangessa, joten otin ison pulkan ja siihen ison pelastuspuvun kassini. Tosiaan, Pikseli parka suti tyhjää hangen päällä kuin joku moottorikelkka vesisohjossa ja koira vain vajosi hankeen sen kummemmin liikkumatta. Nostin koiran kassiin ja vedin sen yli jään. Pikseli haukahteli kannustavasti koko matkan! Saaressa se pääsi tallatulle polulle kipittämään.
Jäällä oli raskas kulkea jopa lumikengillä, sillä nekin upposivat paikoin sohjoon. Viikolla saaressa ei voinut kävellä kuin lumikengillä ja ainoastaan vanhoja jälkiä pitkin. Yksikin harha-askel ja vajosit hangen uumeniin. Jäät lähtivät torstaina saaren itäpuolelta Rysäkarille sekä Sumparenin takaa laivaväylälle. Jäiden lähettyä palasivat isot selkä ja merilokit suurina parvina sulan meren saattelemina. Lokkien äänekäs kailotus toi jo pienen kevään ensikosketuksen. Lähdin perjantaina luotsaamaan Avaa ja Pikseliä yli jään. Jää alkoi vauhdilla sohjoontua ja lohkeili suuriksi paloiksi ja lautoiksi rannoilta. Vettä oli lähes puolimetriä Fladanilla ja sisälahdilla. Aamun pikkupakkasessa kahlasimme yli sohjoisen jään. Avan saappaanvarret eivät riittäneet ja välillä piti kaataa vesi pois saappaista. Pelastuspuvussa ei ollut moisia ongelmia. Pikseli sai kyydin pulkassa ja Sävasundin laiturilla annoin omat saapassukkani Avalle kastuneiden tilalle. Kaikki reilutkin laskelmamme mihin bussiin tähtäämme, pettivät pahasti.

26.2.2012 Kaksi sitkeää sissiä jäällä

Lähdin Avan kanssa pois saaresta perjantaina aamuna, ja jo silloin oli vettä yli saappaiden varren. Ghita oli lähtenyt mantereelle juuri ennen hiihtolomaa. Sitten jää pehmeni, eikä Ghita yksin uskaltautunut takasin. Esko jäi pitämään taloa Jerry koira seuranaan. Eskolta alkoivat ruokavarastot käydä vähiin ja jokunen riisipäiväkin tuli vietettyä ilman Ghitan ruokatäydennystä. Eskoa lykästi lopulta, sillä Eskon saatua taimenen verkosta oli riemu katossa, jotain muutakin kuin riisiä. Suunnittelimme Ghitan kanssa paluuta saareen. Kaksistaan on kuitenkin aina turvallisempaa liikkua huonoilla jäillä. Odotimme pari päivää yöpakkasia. Sunnuntaina aamuna aikaisin Eskon vävy ja tytär tarjosivat meille ruhtinaallisen autokyydin kaikkine tavaroinemme Sävasundiin. Siihen kyytiin kaikki helppous sitten totaalisesti loppuikin. Esko suunnitteli tulevansa meitä vastaan, mutta jää Lövön pohjoispuolen laivalaituria oli jo niin raskaskulkuista ja upottavaa, että Esko perui puheensa. 

Lähdin Ghitan kanssa tänään yli jään ja olipa aivan kamala reissu. Pakkasimme painavia kasseja pulkkiin ja otin kolmannen pulkan tavarat omaan pulkkaani. Olin varma, että Ghita ei voi vetää kahta painavaa pulkkaa jonona perässään, kuten hän ensin suunnitteli. Ghitalle jäi yksi painava pulkka ja minulle toinen. Vettä jäällä 30 - 40 cm ja lähes koko matkan rämmimme sohjossa. Lähdimme Ghitan kanssa aamupakkasella yli jään. Jää oli vielä kauheampaa kuin perjantaina Avan kanssa tullessamme Sävasundiin. Sohjoa oli polviin ja lähes koko matka raskasta vedessä kahlaamista. Jäälle ei siis kannata lähteä. Tulimme lähes pari tuntia parin kilometrin matkaa painavien pulkkien kanssa. Minulla oli omat kassit ja Eskon kassit ja Ghitalla myös raskas pulkka perässään. Sohjoa oli heti Sävasundin laiturin jälkeen. Vettä oli jään päällä lähes koko matka. Välillä oli hetki vähemmän upottavaa jäätä. Sitä aloimme kutsua " taivasosuudeksi", sillä parikymmentä metriä "helppoa kulkua " tuntui ihanalta. 

Jää oli vain yhä kurjempaa. Pakkanen ei ollut tippaakaan kovettanut hankea. Vajosimme syvälle puolimetriseen sohjoon ja minä kompuroin pelastuspuvussa lumikenkien kanssa. Välillä kupsahdin täysin mahalleni sohjoon, koska lumikengät juuttuivat kiinni. Ghita pelästyi aina, että nyt vajosin jään läpi. Nousin sohjon syleilystä aina uudestaan jaloilleni. Painava pulkka suorastaan ankkuroi meikätytön sille sijoilleen. Oli aina työ saada itsensä ja sohjoinen jättipulkka uudelleen liikkeelle. Parin kilometrin rämpimiseen meni lähes pari tuntia, ihan uusi ennätys sekin. Jossain vaiheessa sohjossa uiden loppui uskoni ja aloin huolestua Ghitan voinnista. Ghitan saappaat olivat täynnä vettä. Kysyin, että joko luovutetaan, mutta Ghita vastasi, että jos sinä jaksat niin kyllä hän seuraa. No emme sitten liittyneet käpykaartiin vaan urheasti jatkoimme. Suomen armeija ei tiedä miten sitkeät sissit siltä puutuvat naisisostaan! Kotisaaressa vastaanotto oli lämmin, Jerry koira suuteli Ghitaa ja oli iloinen. Lauma oli jälleen koossa ja Ghitan myssy sai kotiinkuljetuksen Jerryn kiikuttamana. Päästyämme Lehtisaaren laivalaiturille oli Esko meitä Jerryn kanssa vastassa. Voit tytöt minkä teitte! huuteli Esko riemuissaan. TYTÖT??? No, ilmeisesti tämä jäävaellus nuorensi meitä? Saimme uusia voimia kiskomiseen ja Esko otti osan kasseista omaan pulkkaansa vedettäväksi mökille.

29.2.2012 Pienen Lehtisaaren jäätilanne
Eilisen etelämyräkän ja sakean lumituiskun jälkeen heräsin aamulla lokkien, telkkien ja koskeloiden ääniin. Raotin verhoa ja VAU! Meri olikin taas täysin auki. Jään raja tässä rannassa kulkee lähelle Östergrundetin etelärantaa ja siitä Kuiva Lehtisaaren rantaan. 

29.2.2012 Rysäkarin jäätilanne
Rysäkarin itäpuolen näkyy seilaavan paljon ajojäätä. Eilen 
ajojäät pakkautuivat tähän rantaa etelätuulessa. Aamuyöllä tuuli kääntyi länteen ja jäät olivat lähteneet ulos merelle. Sieltä ne taas palaavat tosi nopeasti, mikäli tuulet kääntyvät itään. Katsoin sääennusteen, joka näytti kyllä aika lohdulliselta. Tuulten ennustetaan olevan lännen puolelta, sitten viikonvaihteessa pohjoistuulia. Joku nuoli näytti kyllä jo koillisen suuntaan, mutta murehditaan sitä sitten vasta, kun se on varmaa. 

29.2.2012 Sumparenin jäätilanne
Sumparenin lahti on melkein auki. Luulen, että siitä vähitellen lohkeaa yhä lisää jäätä ja kohta Pekan venevajatkin ovat avoveden ympäröiminä? Seisoin Ilmarin kalliolla ja jäät liikkuivat sekä lohkeilivat aina pala kerrallaan lisää. Jään paksuus näyttää olevan n. 15 senttiä tässä ulkona. Jääkannas on paksua kohvajäätä, eli vettä välissä ja lunta päällä. Eilen ja maanantaina jääkannas oli jo mustaa kevätjäätä. Se voi vielä kantaa, mikäli tulee tosi kovia yöpakkasia. Täysikuu on tulossa jolloin aina tulee kovat yöpakkaset. Toisaalta päivällä voi olla jo melkoisen lämmintä ja aurinko muodostaa jään helposti puikkomuotoon. Se on paksua, mutta haurasta.
29.2.2012 Kytön ja Knapperskärin jäätilanne

Avovettä on Tirrevetin eteläpuolelta Gåsgrundetin aallonmurtajalle ja saaren itärannalta Knapperskäriin. Gåsgrundetin eteläkärki ja siitä ulos väylälle on auki, samoin Kytön rannat ja Kytöstä Röda Kon luokse.
Stenskärin rannoille on juuttunut ajojäätä, muuten ulkomeri on auki. Eikä paljoa puutu, että avovesi alkaa jo olla Rövarenin lähellä. Länsituuli lohkoo myös sieltä lisää jäälauttoja ulos merelle. Grötholmenin salmet ovat vielä jäässä ja Fladan on jäässä, tosin Fladanin ja sillan alta johtava väylä on kokoajan ollut veden vallassa. Merivesi on ollut korkealla, joten vesi nousee juuri siihen "ojaan" sulattaen sen.
Aamulla olin aikeissa kiertää koko saaren mutta kameran akku simahti jo Mariannen rannassa. Palasin lataamaan akun ja lähdin uudestaan lenkille. Nopeasti ajojäät liikkuvat, sillä aamulla Kytön luona oli vielä irtonaisia jäälauttoja ja sohjoa. Ei edes tuule paljoa ja silti jäät ajelehtivat ulos merelle. Hanki ei kanna yhtään eikä lumikengistäkään ole hyötyä. Niistä tulee kuin jättiläis-korkokengät. Lumi tarttuu pohjan piikkeihin ja paakkuuntuu kantapään alle.

29.2.2012 Huikeat lumivallit
LUNTA!!! Lumivallit ovat paikoin parimetrisiä, ainakin tässä Petrin kiinteistön viereisellä metsäpolulla. Lumen keskisyvyys on ainakin 70-80 cm ja kinoksissa tuplasti. Siinä se kevät taas menee odotellessa lumien sulamista. Jostain luin, että eteläsuomen jatkuvat lumisateet johtunevat ehkä siitä, että kolmeen vuoteen Barentsin meri ei ole ollut jäässä.
Jos ilmaston lämpeneminen ei tunnu täällä Espoon saaristossa, niin toisaalta Barentsin merellä taas on harvinaista jäättömät avovedet. Jäätön meri taas vuorostaan kohtaa Venäjältä tulevan kylmän ilman ja kun kylmä ilma ja avomeri kohtaavat, syntyy nämä hitsin lumimyräkät, jotka ajautuvat tänne.

Helsinki Kaisaniemi helmikuun 2012 säätilasto



Jäätilanne

Lumitilanne

Keskilämpötila - 6,8 °C (- 9,9 °C 2011, - 8,1 °C 2010) 
Sademäärä 61 mm (24 mm 2011, 45 mm 2010)

Lumen syvyys 15.2.2012 43 cm (58 cm 2011, 51 cm 2010)
Helmikuussa myrskypäiviä 2 pv (1 pv 2011, 2 pv 2010) 
Kuun lopussa jään paksuus oli n. 15 cm. Jään raja kulki itäpuolella Östergrundetin etelärannalta Kuiva Lehtisaareen päin sekä länsipuolella Tirrevetin eteläpuolelta Gåsgrundetin aallonmurtajaa kohti. Sumparenin lahti oli melkein jäätön, mutta Grötholmenin salmi ja Fladan olivat vielä jäässä. 
Kuun lopussa lunta Lehtisaaressa oli paljon, keskisyvyys arviolta jopa 70 - 80 cm, kinoksissa vieläkin enemmän.

1.3.2012 Paksut rantajäät lähtivät
Yöllä kuuntelin lupaavaa kuminaa ja kolinaa. Arvasin, että nyt ne jäät tekevät lähtöä. Auringon noustessa jäät yhä kopsahtelivat toisiaan vasten ja vähitellen lipuivat kohti ulappaa. Hetken kuluttua Sumparenin takaa porhalsi Urho murtaja kohti Katajanokkaa. Komeat aallot se ainakin teki ja vielä lisää jäälauttoja alkoi irrota kivien päältä.
5.3.2012 Kevättä
Kävin viikonloppuna Lauttasaaressa. Säntäsin sunnuntaiaamuna aikaisin jäälle ja kohti Sävasundia. Lauantaina jo suunnittelin matkaa, mutta jää oli vielä paikoin tuplajäätä. Odotin yöpakkasia ja vihdoin sunnuntaina, ensimmäisen kerran jäällä oli vaivatonta liikkua. Lumi oli sulanut ja jään pinta kovaa kantavaa jäätä.

Minäkin näin kettujen pinkovan peräkanaa jäällä viime viikolla. Ne taitavat riiustella näin kevään kunniaksi? Pian kettutyttö on yksin ja 6-7 pennun yksinhuoltaja. Niin siinä aina käy, eikä isäkettua sitten enää näy mailla eikä halmeilla. Voi kettu äiti parkaa. Supikoirat kömpivät viime viikolla talviunestaan. Ne mokomat tekivät täsmäiskun Pikselin ja minun ruokavarastoon. Olin laittanut osan pakasteista tyhjään vesitynnyriin. Viikolla alkoi sitten tyhjiä makkarapaketteja lennellä pihapiirissä ja havahduin katsomaan varastoani. Siellä ei ollut kuin tyhjä pakastepussi ja paljon supikoiran käpälän jälkiä ympärillä.  

Kauriit ovat myös paljon liikkeellä. Olin kauhuissani nähdessäni yksinäisen kauriin pomppivan aivan jään reunalla Bullanin luona. Toivottavasti kauris älysi palata takaisin saareen. Liekö kauris ollut joku nuori kauris, jonka emo yrittää vieroittaa jos uusi Bambi tekee tuloaan?

Lauttasaaressakin oli meri jo paljon auennut, HSK: n ST1 asema oli jo avovedessä, samoin Melkin pohjoisranta osittain. Ihanaa nähdä välillä jotain sinistä eikä aina tylsää valkeaa lunta ja jäätä. Äsken palatessani Sävasundista huomasin yön aikana tulleen jo kaksi railoa jäähän. Toinen Stora Bodöstä Grötholmeniin päin ja toinen saunan lahdella laivalaiturille ja Kennethin kiinteistön välille. Jää taitaa tehdä lähtöä.

7.3.2012 Apua, kauris heikolla jäällä!

Yöllä oli täysikuu ja kireä pakkanen. Eilen meri oli vielä auki, mutta nyt ohut sileä jää ulottui pitkälle ulos ulapalle. Joku alus rohisi ja kolisteli Sumparenin takaa ja oli rytinällä tulossa tännepäin. Kapusin lumikengillä naapurin kalliolle katsomaan ja jähmetyin järkyttyneenä nähdessäni ohuen uuden jääriitteen päällä kauriin. Miten ihmeessä se oli onnistunut pääsemään niinkin pitkälle hukkumatta. Sitten huomasin, että kauriita olikin kaksi. Toinen oli lähempänä Sumparenin pohjoiskärkeä ja tämä toinen Nuottakarin majakan edustalla. Mietin josko pukisin pelastuspuvun ja lähtisin jollalla pelastamaan eläinparkoja. Tai sitten, jos kehtaisin kuitenkin soittaa Merivartiostolle. Ne kun parhaillaan porhalsivat väylää pitkin kohti Koirasaarta. [image: image48.jpg]


Konsultoin vielä Ghitaa jolle soitin ja kerroin eläimistä jäällä. Ghita kannusti soittamaan Merivartiostolle. Sitten soitin Suomenlinnaan Merivartiostolle. Selitin, että ei ihmisiä ole hädässä, mutta pari kaurista tarvitsi apua. No, ensin joku kohteliaasti kertoi, että ehkä emme voi auttaa, mutta jankutin, että teidän Merikarhu nyt olisi tässä ihan hollilla. Merikarhu eteni kohti Koirasaarta ja Ghitan kanssa järkyttyneinä tuijotimme, joko laivan aallot upottavat kauriit, sillä aallot keinuttivat jäätä tehden siihen railoja ja repeämiä. Äkkiä kuitenkin havaitsin Merikarhun kääntyvän ja pian sen kapteeni soitti kännykkääni. He tulevat "kauris keikalle" ja yrittävät ajaa eläimet maihin. 

Laivan partiovene laskettiin vesille Nuottakarin kupeella ja kolme miestä ajoi veneellä kauriit pois jäältä. Pelastuspuvuissa merivartioston kaverit lähtivät ajamaan veneellä kohti kauriita kiertäen ulkokautta, että kauriit lähtisivät mantereen suuntaan maihin turvaan, pois jääriitteen päältä. Kauriin eteneminen jäällä oli tosi hankalaa. Välillä joku sen neljästä jalasta upposi jään läpi ja toisinaan kaikki jalat levisivät kuin Disneyn Bambilla. Vihdoin molemmat kauriit saatiin hätisteltyä maihin. Päivän kuluessa ne olisivat kyllä hukkuneet heikoille jäille, sillä aurinko lämmittää jo tehokkaasti ja sulattaa jäätä. Tuntuipa hyvältä nähdä ensin toisen ja sitten vielä sen ulomman kauriin liukastelevan jäältä Sumparenin suojiin.

12.3.2012 Kukonaskel kohti kevättä

Tässä on vielä vähän turkoosin sävyä jäljellä, eli eilinen sunnuntaiaamun kuva. Lauantaina oli sakea sumu ja pimeä päivä. Luin netistä, että joku mies pelastettiin Inkoossa jäälautalta. Melkein tässä meidän edustalla oli vähällä käydä samoin. Kaksi miestä ilmestyi sakean sumun keskeltä retkiluistimilla Suomenojan suunnalta.  Kaverit tökkivät ohutta sohjoista jäätä ja keppi solahti heti läpi. Miehet kääntyivät ja huomasivat minut. Sitten huvitti, kun toinen kysyi, Hei tiedätkö, mikä tämä saari on? Kerroin että Lehtisaaret ja Sumparen ja menkääs nyt heti takaisin rantaan!

Taas on meri auki! Viikonloppuna ohuet uudet jäät pakkautuivat rannoille etelätuulen puskemina. Paikoin kinostuneet jäälautat loistivat oudosti ihan turkoosin sinisinä, mutta nyt tänään ne olivat menettäneet taianomaisen hohtonsa. Länsipuolella rannoilla on jo sulia pälvipaikkoja. Ilta-aurinko sulattaa vauhdilla kaikki kalliot, kivet ja tummat kohdat. Täällä itäpuolella jatkuu hankikelit, sillä päivällä aurinko painuu vielä korkeiden kuusien takaa, eikä lämmitä pätkääkään.
[image: image54.jpg]I 03 7200128 03I AM



19.3.2012 Venekelejä odotellen 
Harmittava sumu velloi rannoilla koko loppuviikon. Olisi niin mieli tehnyt raottaa sumuverhoa ja katsella miltä vastarannat näyttävät, mutta vasta lauantaina aamuna selkeni. Sitten olikin tosi hieno keli vähän aikaa ja juoksin keväthuumassa pitkin liukkaita rantoja. Varoin visusti upottavia metsäpolkuja.  Pienen Lehtisaaren pohjoiskärki on auki Stora Bodön etelärantaan ja lähes Vasikkasaaren asti! Ison Lehtisaaren länsipuoli on vain osittain enää jäässä. Jääkannas tuskin montaa päivää kestää? Paras mahdollinen tuuli jäiden lähtöön on vielä tulossa tänä iltana, eli länsiluodetuuli. Jippii!

Veneliikenteen korkkasi taas tapansa mukaan, - kukas muu kuin Tirrevetin Pauli joka ajoi HSK:lta sunnuntaina saareen. Irtonaisia jäälauttoja oli vielä veneilyn kiusana rantojen tuntumassa. Kuulin tyynessä kelissä miten Tallinnan laivat kolistelivat lähestyessään Helsingin rantoja. Ainakin Harmajan luokse pakkautui jäälauttoja. Sunnuntaina sumu vaani koko aamun ulkomerellä paksuna harmaana massana, ja vähitellen rantautui pilaamaan kauniin kevätpäivän.

Tällä viikolla aion saada veneet vesille. Veneet ovat vielä aika jumissa laivalaiturin liepeillä. Saan käyttää jälleen joka niksin niiden nykimiseen vesille, tai aluksi jään päälle.  Avovesi on vielä kaukana rannasta. Ehkä manipuloin ystäväni Eskon ja Ghitan apuun, mutta yritän ensin omineni.

26.3.2012 Koville ottaa

Veneen vesillelasku oli pitkä prosessi. Viikko meni, että sain Busterin ensin kaivettua hangesta, sitten käännettyä keulan merelle päin ja lopulta kiskoin taljalla jäälle. Jäällä piti vain tuuppia paksulla lankulla sentti sentiltä eteenpäin. Täällä oli ihmeen pitkään jäätä lähes puoleen väliin väylää. Jääkangas katkesi nopeasti, mutta sitten ei tapahtunut yhtään mitään edistystä. Vasta lauantaina jäät lähtivät laivalaiturin luota. Kiikaroin Sävasundiin ja havaitsin jäiden juuttuneen kiinteästi myös mantereen puolelle. Tänään varmaan saan Busterin vesille. Aamulla ujutin sen leveään railoon, jonka laskelmoin sulavan iltaan mennessä. Yhdistämme voimavaramme Eskon ja Ghitan kanssa ja kimpassa kiskomme veneen Kimmon laiturin kupeelle. Peipposet lauloivat aamulla ensi kerran, puolikuuta peipposesta; ehkä se kevät koittaa sopivasti pääsiäisenä? 
28.3.2012 Väliaikatiedote kevään edetessä
Tänään ajoin mantereen puolelle. Sävasundiin ei vielä pääse, mutta siihen Kopplojen salmen kärkeen pääsin rantautumaan. Siinä on se suuri työmaaprojekti. Miehet kaivoivat kaivureilla ja pyörivät traktorilla saven ja soran keskellä ja minä kompuroin kaikkien esteiden yli miesten tuijottaessa meikäläistä. En varmaan vastannut heidän kuvaansa "Kevätkeijusta" kelluntahaalarissani, karvalakissa ja raskaissa saappaissa. Sain haettua kolmen viikon postin. Aion lähteä Lauttasaareen ja otan Eskon kyytiini. Kyselin jo St1 bensa-aseman Tomilta luvan Busterin väliaikaiseen parkkiin aseman laituriin. 
Helsinki Kaisaniemi maaliskuun 2012 säätilasto



Jäätilanne

Lumitilanne

Keskilämpötila + 0,8 °C (- 1,0 °C 2011, - 1,8 °C 2010) 
Sademäärä 36 mm (15 mm 2011, 54 mm 2010) 

Lumen syvyys 15.3.2012 33 cm (47 cm 2011, 58 cm 2010)
Maaliskuussa myrskypäiviä 2 pv (3 pv 2011, 1 pv 2010)
Terminen kevät alkoi jo 10.3.2012 (2.4.2011, 26.3.2010)

Kuun lopussa Lehtisaarten merialue oli lähes jäätön, avoveden raja kulki suunnilleen linjalla Kopplosund-Stora Bodö-Träskholmen. Sävasundin ja Furuholmenin satamiin ei kuitenkaan vielä veneellä päässyt. Kuun lopussa paljon lunta oli sulanut Lehtisaaren länsirannoilta. Itäpuolen rannat ja metsäpolut olivat paikoittain vielä paksunkin lumen peitossa.
2.4.2012 Takatalven tuntua

Viikko sitten sai Busterin vesille. Tuolloin oli vielä paksu jää koko lahdella, mutta eilen lounaistuuli tyhjensi kaikki matalatkin lahdenpohjukat täällä saaressa. Täällä jos missä kulunut sanonta ”tartu hetkeen” kannattaa hyödyntää! Syksyn myrskyjen jälkeen korkealla vedellä uitin veneeni vaivattomasti maihin. Tosin toinen niistä kellui jo melkein metsään asti, kun en älynnyt kiinnittää peräköyttä, vain keulaköyden. No, tämän "metsäpusikon" veneen sain viimein eilen vesille. Onneksi merivesi oli parhaimmillaan melkein 30 senttiä plussalla. Vesi oli pitkään tosi alhaalla pohjoistuulilla ja näitä pohjoistuuliahan sitten riitti koko maaliskuun.

Lumi on lähes sulanut lännenpuoleisilla rannoilla, kun taas kaikki Suomenlahden irtolumi on pakkautunut itärannoille. Itärannat ja metsäpolut ovat yhä paksun hangen alla. Harmi että lumi ei katoa kuin kaste maahan.
Jäät lähtivät Sävasundin rannoilta lounaistuulen ja korean veden kyydittäminä viikonvaihteessa. Laiturille pääsee jo veneellä. Jäänraja näkyy kiikarilla enää kapoisena raitana jostain Skatan tienoilta viistosti Nokkalan rannoille. 

Lännenpuolella ei edes kiikarilla näy enää jäätä, vain yksittäisiä irtolauttoja seilaa siellä täällä avonaisella aavalla.

Viikko sitten oli kirkkaita aurinkoisia päiviä, toisin kuin tänään, jolloin paksu uusi lumi peittää kaiken alleen. Nyt kyllä takatalvi harmittaa toden teolla. Olen niin tympääntynyt lumeen. Yhtä koville lumen tulo ottaa töpötassu Pikselille. Aamulla se köyristi kroppansa kuin kissa, ettei lumi raapisi mahaa, mutta eipä se kauan jaksanut selkä kaarella kävellä. 

Eilen näin kaikki kolme kaurista Fladanin sulassa heinikossa. Ihanaa, että kaikki selvisivät talvesta, vaikka pari niistä oli vähällä vajota jäihin. Viime vuoden vasa oli jo emojen kokoinen. Kaikki olivat kauniin suklaan ruskeita ja turkit kiilsivät kevätauringossa.

2.4.2012 Kepeää kevättä
Olipa ihanaa päästä viime viikolla ensimmäisen kerran Lauttasaareen! Venematka sujahti nopeasti, toisin kuin se tuskallinen jäällä rimpuilu pitkin talvea. Tunnen syvää kiitollisuutta ystäviäni, bensa-aseman Tomia ja Tirrevetin Paulia ja paria muuta HSK:n jäsentä kohtaan, päästessäni bensa-aseman laituriin väliaikaiseen parkkiin. Varmistin vielä Paulilta, että väliaikainen vierailuni on mennyt jakeluun HSK:n satamakapteenille asti. Pelkäsin jo, että joku dobermanni iskee persuksiini liikkuessani alueella, sillä vene- ja moottorivarkaita on talven aikana hiippaillut vähän joka venekerholla. 

Kaupungissa oli kepeää kuljeskella, aivan ihanaa kun saattoi kävellä pikkukengillä. Kyllä jalka kapsaisi ja kipitin ihan kävelemisen ilosta torstaina puolijuoksua yli Lauttasaaren sillan Ruoholahteen. Olin sahannut Tapanin myrskyn puita ja sahanterää ei enää mikään viilalla silottelu parantanut. Piti hommata uusi teräketju. Samoin Busterin ohjaus oli löystynyt ja jakoavain ruostunut käyttökelvottomaksi. K-Raudan jälkeen huomasin samalla käytävällä parturikampaamon ja päätin kohentaa kulahtanutta olemustani. [image: image61.jpg]


Sattuipa outo sattuma, sillä kaikista niistä kampaajista, joita nyt Helsingissä on, päädyin juuri tämä Antonion käsiin, siis Haaviston avecin. AHHH! Jos ei täällä nyt vielä mikään muu viherrä tänä keväänä, niin kateelliset kanssasisareni väittivät vihertyvänsä pelkästä kateudesta. Nyt on sitten pääkin keveämpi kevään kunniaksi, kun ei pitkä takkuinen tukka jarruta menoa. Taisin olla ainoa asiakas, jolla oli pari jakoavainta ja sahanterä repussaan. 

Kävin aamupäivällä Sävasundissa ja hämmästelin mikä jyrä siellä on käynyt. Hyvin oli aurattu, nyt mahtuu vaikka mikä vene vesille. Taisi olla uutta hiekkaakin kuoppien täytteenä. Tuijan ja Rainerin Buster näkyi olleen yhä siinä autotallin luona trailerilla. Nyt hekin pääsevät vihdoin vesille. Äsken melkein törmäsin kauriiden kanssa. Niitä ei helpolla huomaa, kun ne maastoutuvat niin hyvin.

7.4.2012 Jäät lähtivät Sävasundista
Viime maanantaina jäät lähtivät vihdoin Sävasundista ja jo seuraavana päivänä siellä laskettiin ensimmäiset veneet laituriin. Furuholmenin satama oli vielä pääsiäisenä jäässä joten Lehtisaaressa oli kolmen ”vakio talvehtijan” lisäksi vain kymmenisen henkeä viettämässä pääsiäistä auringonpaisteessa mutta kylmässä pohjoistuulessa. Tämä jäätalvi oli Lehtisaaren vesillä jäiden osalta suhteellisen lyhyt, suunnilleen tammikuun lopusta maaliskuun loppuun. Itse talvi oli tapahtumarikas, joulukuun lopussa kovia myrskyjä joiden seurauksena pitkiä sähkökatkoksia. Tammikuussa taivaalla lenteli merikotkia, maaliskuussa nuoret kauriit eksyivät heikoille jäille ja supikoirat ja ketut juoksentelivat pitkin pihoja. Mutta nyt on vihdoin kevät ja avovesi koittanut, eläköön tuleva kesä ja tervetuloa Lehtisaareen kaikki kesämökkiläiset! 
